Ame zanayene kesê ke sereştişê keyeyan de ameyê destbendkerdene wextê sereştişî de Qereqolê Cendirmeyan de îşkence înan rê ameyo kerdene. Rîyê îşkenceyî ra dest, linge û sereye xeylî kesanê ke ameyê destbendkerdene şikîyayê.
Baroyê Amedî 18’ê Gulane de eşkerayîyêk serê hesabê Twîtterî ra da û vatibi ke derheqê îşkenceyî de delîlê verbiçimî estê û tayê versûcan zî nezaretê polîsan de avûkatanê dir pêvînayîş kerdo.
Eşkerayîye de no amebi vatene: “No sûc o. Îşkence goreyê qanûnanê neteweyîyan û mîyanneteweyîyan qetîyen teberê huqûqî de yo. Hayîdarî amîya ma ke 12 kesê ke qezaya Xelfetî de ameyê destbendkerdene, înan rê îşkence ameyo kerdene. Pîya bi kesanê ke dima ameyê destbendkerdene nika 35 kesî destbendkerde yê. Bi hawayêkê nêhuqûqîyî heqê pêvînayîşê avûkatan bi muwekîlanê înan dir ameyo astengkerdene. Her çend yew muwekîlî ra zêdeyêr muwekîlê avûkatêk estbê zî tena yeno verdayene ke yewî dir û bi hawayêkê xeylî bisînorî pêvînayîş bikero. Pêvînayîşê tayê avûkatan zî nezaretê polîsan de ameyo kerdene. Delîlê verbiçimî estê ke îşkence ameyo kerdene.”
Serekê Merkezê Heqê Merdiman ê Baroyê Amedî Gokhan Dayikî eşkera kerdibi ke kesê ke ameyê destbendkerdene îşkence înan rê ameyo kerdene. Dayikî ard ziwan ke destbendkerdişî dewam kenê, nameyê 38 kesanê ke ameyê destbendkerdene resayê înan.
Se Bibi?
Mehlaya Derto ya qezaya Xelfetî ya Riha de şerê 18’ê Gulane de hetkarê komîserêkê têgêrayîşê taybetî amebi kiştene, 2 polîsî zî birîndar bîbî.
Dorpêştiş Dewam Keno
Hetêna ra dorpêştişê leşker û operasyonê mehlaya Derto dewam keno. Dewa Derto û dewanê dormeyan de têgêrayîşo leşkerî dewam keno.
